Papersnake/gushiwen huggingface dataset:
秋怀
陈纪（宋代）

书剑飘零学稼迟，吾侪拾此欲安之。
愁怀惯对寒灯话，老态惟应晓镜知。
中散不堪长忤俗，陶潜所好每远时。
西风落日萍花岸，独立苍茫自咏诗。
何琨瑶壶峤长椿图
黄公辅（明代）

岂与群芳较陆离，惟从壶峤傲霜姿。森森翠干淩汉老，烨烨苍颜带露披。

丹凤栖来皆五色，馨兰荫处几多枝。灵根不受千秋管，好附漆园叟者知。
挽朱彦博二首
彭龟年（宋代）

对语窗飞雪，横舟月在滩。
西湖今会少，里社此盟寒。
诸子齿犹稚，慈堂寝未安。
俱成无尽恨，一见一辛酸。
和致远
彭汝砺（宋代）

过从准拟酒如渑，腊到春风次第生。七日风流金胜好，九霄雨露锡银罂。
送李殿省赴任常熟
黄鉴（宋代）

吴山紫翠倚晴空，潘令风流向此中。
雨饱公田方稼稔，春生香径杂葩红。
彩舻衔尾凌波驶，頳鲤骈头薦俎丰。
玉季情深重暌索，南云延脰接飞鸿。
水调歌头 纪恨为魏里张太君赋
陈维崧（清代）

越国燕莺地，春日绮罗年。张星本连天上，朱户隐㛹娟。

谁料罗窗绣阁，吹到零风冷雾，飘散亦前缘。旧日画眉事，追纪那能全。

织锦曲，缄情泪，寄谁边。漳河独火小店，彻夜雨绵绵。

请看古来青史，何限伤心红粉，唱煞隔江船。且尽一杯酒，莫拨四条弦。
闻贼至登寿州南楼野望
王九思（明代）

极目川原外，无言自怆神。云山晴见楚，烟树远浮秦。

平地干戈满，临风羽檄频。西飞羡归鸟，随意过城闉。
无梦令·泼杀无明业火
马钰（金朝）

泼杀无明业火。保守炉中水火。固养本根源，决要水中生火。生火。生火。便是山侗真火。
与赵冬曦尹懋子均登南楼
张说（唐代）

危楼泻洞湖，积水照城隅。命驾邀渔火，通家引凤雏。

山晴红蕊匝，洲晓绿苗铺。举目思乡县，春光定不殊。
题井陉双溪李道士所居
岑参（唐代）

五粒松花酒，双溪道士家。唯求缩却地，乡路莫教赊。
棋
贯休（唐代）

棋信无声乐，偏宜境寂寥。著高图暗合，势王气弥骄。

人事掀天尽，光阴动地销。因知韦氏论，不独为吴朝。
答嵇康诗四首 其四
嵇喜（魏晋）

饰车驻驷。驾言出游。南厉伊渚。北登邙丘。青林华茂。春。
会江正字乐语口号
洪适（宋代）

一鸣曾使万人惊，亘地驰声若建瓴。此日东州披宿雾，几年南建避魁星。

共看骐骥腾夷路，便接夔龙侍楚廷。千里寻盟须举白，海珍无谢五侯鲭。
为郑彦林题渔樵耕牧四画 其四
王恭（明代）

踯躅花残野水生，閒吹芦管应同声。草衣不带新丰雨，高卧云根听犊鸣。
万寿寺
湛会谷（明代）

半夜青莲映翠微，千秋台畔凤凰飞。空誇白社风流在，翻惜黄金世路非。

苦海无边翻贝叶，银河有路问支矶。坐高三鼓菩提月，玉笛风前折竹枝。
隆福寺行宫六景 其六 翼然亭
弘历（清代）

峰有飞来亭岂无，天然踞此不南图。藉松为幄阴偏秀，倚石成章兴迥殊。

茶鼎烟飞云半野，棋枰声杂瀑千珠。寄言纵目搜吟客，莫认琅邪岩畔途。
杂兴
张镃（宋代）

管仲相齐国，童子犹羞称。
确守害霸说，三王亦可成。
寸短有所长，贪贤况诚切。
莫问九合功，咏此宜击节。
寄峡川僧
胡奎（元代）

紫薇山下白云边，雨过南湖好放船。满壑松声凉似水，我来同坐月中禅。
黄溪夜泊
欧阳修（宋代）

楚人自古登临恨，暂到愁肠已九回。
万树苍烟三峡暗，满川明月一猿哀。
殊乡况复惊残岁，慰客偏宜把酒杯。
行见江山且吟咏，不因迁谪岂能来。
连日得关表捷报闻敌骑无复留境上者志喜成诗
程公许（宋代）

十里旌幢转晓风，行营日报捷书同。悠悠何补青油画，栩栩惊回画角雄。

壮士有怀时拔剑，仁人无策弛张弓。天机翕辟一翻手，看取桃林骑火红。
十虫吟
舒岳祥（宋代）

虫有络纬婆，如缫复如纺。
豆篱秋雨余，秉烛不须纲。
置之银丝笼，因而入罗幌。
偏资儿女玩，终夜奏繁响。
麻沙八景诗 其八 象岩晴雪
蔡元定（宋代）

风捲寒云收晓晴，岩岩白石自天生。远看似雪还非雪，有物元来是混成。
责子效陶彭泽
刘泰（明代）

七十吾已衰，两鬓飒然白。家贫寡生理，仅有三亩宅。

儿痴不知书，颇能勤稼穑。常恐遇饥岁，租庸官府迫。

忧来且倾酒，醉看南山色。
子成兄年八十六史子久八十二舅氏八十一会于
楼钥（宋代）

闾里旧游能几人，适斋犹有笔如神。
莫言二老升沈异，各现宰官居士身。
幕府山
乔宇（明代）

说着看山兴欲飞，湖西双径踏霏微。
宁辞九日登高会，况是诸军奏凯归。
林外钟声开宿霭，江头帆影送斜晖。
亦知欢会何终极，霜露休教上客衣。
赋得狮子山送何本道
徐贲（元代）

众山何蔚盘，到海势愈壮。一峰独昂然，踞若狻猊状。

廉石骇凿齿，参差列其上。乃知天设险，气欲压群嶂。

百兽遁邻薮，畏慑不敢向。我皇发奇观，层楼此将创。

淮海迥相属，览尽心目旷。子今告我还，于马骋长望。

别离固足惜，藉兹释惆怅。
閒中诵天台方希直先生寄贫之作
陈㷆（明代）

朝荷东皋锄，暮返东皋屐。町畦雨足菘韭肥，溪坞秋深梨枣实。

人笑贫者不求仕，贫者笑人无远虑。世间万事等浮云，萝月松风高卧去。

君不见金谷园，又不见平泉庄，一卉一石谁主张。

季伦歌舞地，至今人牧羊。
饮归
袁说友（宋代）

醉饮寒窗惯击鲜，扶头岌岌似乘船。
赓酬磊落成佳致，糠秕谁令辄在前。
秋林会友图
史鉴（明代）

青山巃嵷凝紫霞，飞泉如虹饮渥洼，枫林接叶红于花。

上有鸾鹤下麇麚，玉楼珠箔仙人家。仙人颜色常美好，瑶池桃花得春蚤。

门前石楠秋叶香，满地绿云风不扫。有客来远方，驱车涉羊肠。

车声到门止，揖让升高堂。高堂奕奕凌云汉，瑶爵金盘青玉案。

华灯煌煌照宴嬉，汉女为生洛妃旦。浮云不行天欲低，回风动地飞花乱。

悲欢离合乐未央，起视明星夜将半。夜将半，舞且歌，发激楚，奏阳阿。

巧笑两颊生微涡，蛾眉曼睩光腾波。平生乐事良蹉跎，对此转觉哀情多。

明朝忽惊双鬓皤，其奈流光如箭何。
赵元戎招饮角山观海楼移酌署中
陈仁锡（明代）

岩关开府镇羌氐，舜曰蝉联沛泽瀰。大海东来驻箕尾，男儿到此照须眉。

锦州苦战身为堞，渤澥狂歌浪是匜。我亦逢君大敌勇，且倾三百任樽移。
题莹师钓台图
陆游（宋代）

羊裘老子钓鱼处，开卷令人双眼明。
未可忽忽便持去，夜窗吾欲听滩声。
杂体诗三十首 其二十 殷东阳仲文兴瞩
江淹（南北朝）

晨游任所萃，悠悠蕴真趣。云天亦辽亮，时与赏心遇。

青松挺秀萼，蕙色出乔树。极眺清波深，缅映石壁素。

莹情无馀滓，拂衣释尘务。求仁既自我，玄风岂外慕。

直置忘所宰，萧散得遗虑。
次韵蒋德要三径
楼钥（宋代）

居山或称囚，得闲乃赋谪。
我方乐静退，来作三径客。
西山致朝爽，膏肓在泉石。
况当秋空净，万里看一碧。
至节宿翁源县与叶景小酌
杨万里（宋代）

此县谁言是强名，古来十室亦琴鸣。
只嫌六七茅竹舍，也有两三鸡犬声。
村酒分冬胜虚度，霜风一夜辨新晴。
半生客路逢佳节，佳节何曾负半生。
绍熙甲寅五月十七日从令尹张济之早饭狮子岩晚饮阳华岩夜阑乘月泛舟而归 其三
李长庚（宋代）

雨馀山色媚晴晖，无事孤云自在飞。坐到黄昏尤不恶，载将明月满船归。
方逢原借示方干先生诗以集句诗赠之 其四
孔平仲（宋代）

援笔皆成出世文，坐看孤峭却劳神。直须分付丹青手，缅想应无前后人。
春晚二首 其一
朱松（宋代）

梅子生仁柳絮催，春风尘迹只苍苔。繁华一梦年年事，长是初莺为唤回。
奉酬南陵三君别后见寄
韩维（宋代）

斋居有常禁，跬步不得语。清欢犹反思，浊酒成独抚。

野杏乱飞春，邻鸡静啼午。寂寥正如此，坐见前山雨。
连雪苦寒二首 其二
孙觌（宋代）

怪底骑驴咏雪诗，东风有信在南枝。来麰已报丰年瑞，属国餐毡且耐饥。
挽鹿国强二首
吴芾（宋代）

藉甚鸣场屋，居然好弟兄。
桂林同擢秀，梓里顿增荣。
泮水清规在，家山雅趣成。
投簪方自适，何处掩佳城。
函关
辛愿（金朝）

双峰高耸大河旁，自古函关一战场。紫气久无传道叟，黄尘那有弃繻郎。

烟迷短草秋还绿，露浥寒花晚更香。共说河山雄百二，不堪屈指算兴亡。
秽迹赞
白玉蟾（宋代）

宝杵动时天地黑，鐶铃震处鬼神惊。
释迦临入涅槃日，六慾天中现此身。
现此身，无边际。
太圆镜中点检看，个个三头并六臂。
晚春关中
黄滔（唐代）

忍历通庄出，东风舞酒旗。百花无看处，三月到残时。

游塞闻兵起，还吴值岁饥。定唯荒寺里，坐与噪蝉期。
大忠祠
姚喜臣（明代）

薄暮缘山麓，凄酸独对公。忠魂望曷极，块肉远成空。

雀乱荒烟冷，碑危野草丰。邮亭暗月夜，马骨尚嘶风。
闻田家插秧已毕
王炎（宋代）

闻道田家日夜愁，黄云白雪不全收。
稻畦插遍青如染，满望今年倍有秋。
襄樊失守
彭秋宇（宋代）

六年援绝困重围，到此无谋更出奇。
慵慨如张虽有愧，孤穷似出亦堪悲。
列城寒月惊鸿散，夷路西风哨马驰。
机速房深谋画处，岂无高着活危棋。
和颜长官百咏 其一 贫女
朱继芳（宋代）

春风有分到儿家，也插花枝表岁华。但得作嫔君子室，随宜妆遣不须奢。
车碌碌
何中（元代）

车碌碌，车上行人雪中宿。三更驱驴声陆续，顿憾肝肠眩心目。

霜棱飞刀风激镞，荒邮无烟抱空腹。橐驼不收马成簇，暗里低心避群牧。

望断海光上东旭，木末天低星煜煜。
答叶润臣同年
吴荣（清代）

清切蓬莱隔上方，汉阳云树总苍茫。不辞簪笔趋薇省，何处题诗寄草堂。

远道思亲愁似海，世臣忧国鬓如霜。北来我亦无家别，先垄松楸足断肠。
山中诗 其一
杨宗发（清代）

寝兴绝思患，夙昔憩夷简。闲闲系林壑，湜湜嗜苔藓。

即目穷所变，因心去其褊。和风芬以集，灵鸟声相啭。

暇逸通左右，谈笑承深浅。春光既斯日，遇物平生见。
拜嵩次山塔
李流谦（宋代）

向来契分胶投漆，一日不见真若失。
那知遂作死生分，屈指五年飞鸟疾。
诗人犹诵碧云句，老衲来寻金锁骨。
亭亭孤塔蔽榛莽，下马焚香涕横集。
烟林雾草不供愁，坐对青山搔短发。
亦知电露难把玩，但听沤泡自生灭。
归来闭阁睡方美，杜宇一声山月白。
次韵子永雨中排閟
李洪（宋代）

社燕已成乳，吴蚕一再眠。
哦诗聊度日，无客倦谈天。
夜雨短檠梦，春愁锦瑟弦。
萧然似僧榻，香雾散沉烟。
望江南（元宵）
刘辰翁（宋代）

春悄悄，春雨不须晴。天上未知灯有禁，人间转似月无情。村市学箫声。
对月 其二
宋祁（宋代）

月华真可爱，堂上共徘徊。白露方徐贶，清风适共来。

蚌津随照满，乌阁为啼开。万虑方岑寂，愁看云汉回。
闻尚颜下世
齐己（唐代）

岳僧传的信，闻在麓山亡。郡有为诗客，谁来一影堂。

梦休寻灞浐，迹已绝潇湘。远忆同吟石，新秋桧柏凉。
春词
郑思肖（宋代）

春气暄妍御夹纱，玉钗双袅绿云斜。倚栏看遍庭前树，尽是枝头结子花。
宿石霜山前庄梦拜普贤像明日到院见壁间画如所梦有作
释德洪（宋代）

十幅蛾眉紫翠寒，何人逸想发毫端。匆惊瑞色云间相，曾向清宵梦里看。

影像不真心自寂，悟迷无隔指空弹。了然一念非新故，我与群生入正观。
登楼
顾况（唐代）

高阁成长望，江流雁叫哀。凄凉故吴事，麋鹿走荒台。
送某
刘攽（宋代）

词曹大府掾，谁谓诏恩轻。遗爱念诸父，司存从汝兄。

男儿贵壮志，子弟习家声。努力自勉励，吾衰观尔成。
夏日城南别业酬林都宪湘南见寄
李濂（明代）

碧椒结子乱鸣蝉，五月村居思窅然。
青垄岁华流水外，白头心事落花前。
松斋夜拉高僧话，竹簟凉宜醉客眠。
对月怀君江渚上，遥知飞阁俯湘川。
偈颂七十六首
释师范（宋代）

广大楼阁，门户不扃。
了事衲僧，未行先到。
且到后如何，眼不见为净。
自咏
陆游（宋代）

生草覆蜗庐，长须驾鹿车。
贫犹思施乐，老不废观书。
登览携童稚，歌呼和里闾。
躬耕亦何得，聊以遂吾初。
正月十五夜灯
张祜（唐代）

千门开锁万灯明，正月中旬动帝京。
三百内人连袖舞，一时天上著词声。
梅花十绝追和张文潜韵
王之道（宋代）

别后开园日就荒，对花还忆少年狂。
东荣几树应无恙，待得予归破嫩黄。
戊子正旦
苏辙（宋代）

百岁行来已七分，筋骸转觉不如人。
法传心地初投种，雨过花开不待春。
识路一时如有得，到家诸事本非新。
旧陈刍狗今无用，付与时人藉两轮。
观雪溪傍
利登（宋代）

密雪飞零乱，开窗坐小轩。
鸟寒飞不去，鸦啄俛仍翻。
稚子争团塔，山翁半掩门。
那堪长皓色，终古照乾坤。
偈颂一百零一首 其二十五
释慧性（宋代）

主中宾，宾中主，南山大虫元是虎。踢起眉毛著眼看，闪电光中急荐取，发机须是千钧弩。
月下怀同盟 其五
邹浩（宋代）

一经三五一亏盈，此夕胡然分外明。金令中分寒暑候，蟾辉独占古今清。

樽罍自是常年事，天地何难永夜晴。寄语风云莫无赖，万方矫首此时情。
太平寺水
杨万里（宋代）

太平古寺劫灰余，夕阳惟照一塔孤。
得得来看还不乐，竹茎荒处破殿虚。
偶逢老僧听僧话，道是壁间留古画。
徐生绝笔今百年，祖师相傅妙天下。
壁如雪色一丈许，徐生画水才盈堵。
横看侧看只麽是，分明是画不是水。
中有清济一线波，横贯万里浊浪之黄河。
雷奔电卷尽渠猛，独清元自不随他。
波痕尽处忽掀怒，揽动一河秋色暮。
分明是水不是画，老眼向来元自误。
佛庐化作金拖楼，银山雪堆风打头。
是身飘然在中流，夺得太一莲叶舟。
僧言此画难再觅，官归江西却相忆。
并州剪刀剪不得，鹅溪疋绢官莫惜，
貌取秋涛悬坐侧。
戴少美挽词
林亦之（宋代）

一声哀管水边闻，忽忆秋风留月轩。
洛下书生来问字，襄阳耆月亦过门。
游梁无限通宵话，访戴如今何处村。
纵使鸾封到幽垅，白云荒草不堪论。
耕心轩
倪谦（明代）

有地才方寸，多君用意耕。町畦无限隔，垄亩自宽平。

但觉荒芜垦，宁容稂莠生。百年惟种德，孙子乐西成。
初授司功副郎
袁宏道（明代）

舍锻来为吏，嵇康也未慵。带犹悬素銙，衔得比青松。

案牍心先碎，疏题手自封。何年桂神武，买断紫芝峰。
杨柳枝 其二
严既澄（清代）

倦暝离魂系不牢。新愁吹梦薄凉霄。扑窗红泪摹春事，小雨催开夹竹桃。
儿啼
屈大均（明代）

短棹层冰上，汝啼应苦寒。初生便行路，泪落此江干。
西林三十二景诗 其三 鹤径
安绍芳（明代）

落叶秋雨深，荒径无行迹。鹤破青冥来，翩跹一羽客。

令我思休粮，松间饭白石。
狄梁公李太尉庙
刘敞（宋代）

就列贵陈力，立功尚成名。两君虽异时，令望相提衡。

治狱多阴德，不战屈人兵。去思独至今，奉祀见遗氓。

文武百世师，将相一时荣。念我谁与归，怆然悲九京。
送杜子问归明州
连文凤（宋代）

未酬行道志，抱道复东归。
老入江湖鬓，寒深雨雪衣。
客程烟树晚，乡梦海鱼肥。
所恨交情浅，临岐别语稀。
送河南元判官赴河南勾当苗税充百官俸钱
刘长卿（唐代）

春草长河曲，离心共渺然。方收汉家俸，独向汶阳田。

鸟雀空城在，榛芜旧路迁。山东征战苦，几处有人烟。
宿西林寺，早赴东林满上人之会因寄崔二十二员外
白居易（唐代）

谪辞魏阙鹓鸾隔，老入庐山麋鹿随。薄暮萧条投寺宿，

凌晨清净与僧期。双林我起闻钟后，只日君趋入阁时。

鹏鷃高低分皆定，莫劳心力远相思。
送孙梦宫
刘克庄（宋代）

大帝开江左，无锥与远孙。
自言埋战地，也胜活侯门。
短褐边风紧，孤舟海浪翻。
知他三尺剑，携去报谁恩。
次韵伯远梅花
周紫芝（宋代）

徐侯顿朱墨，岂复知花时。美人忽含笑，临镜窥涟漪。

朝来摩两眼，喜作云雾披。须烦春草句，咏此玉雪枝。

小窗惜无人，共赏林下姿。毛褚二三子，亦足相遨嬉。
会稽杂咏七首 其七 沉酿川
李东阳（明代）

买断平川十里春，富人常醉醒人贫。相逢莫道清如水，钱到波间亦有神。
上西岭
聂铣敏（清代）

一径穿岚翠，征程万仞悬。危桥横绝壑，乱石泻飞泉。

山峙同螺绾，人行作蚁旋。徘徊看双柱，搔手问青天。
大龙湫
刘黻（宋代）

总是佳山水，龙居又不同。
神明专一壑，气势压群雄。
派想从天落，湫疑与海通。
高秋看不厌，宴坐雨声中。
酬和黄太博
范仲淹（宋代）

古籍东南美，蔚蔚幕中议。
懿行希圣贤，高文粲游赐。
伊余发已秃，偶继立朝士。
何以宣王政，甘为时所弃。
酌以广州泉，不易伯夷志。
直哉心如弦，安虑道边死。
窃尝力于古，秉笔庶几至。
孰为未闻达，聊以道幽秘。
夫君锵以名，忧为世之器。
赠我百馀言，升堂出而示。
土木朽且陋，黼黻谬增贲。
毋临烦刻画，返朴吾所愧。
华勋爱士心，蓬壶延才地。
何人薦于子，当彼得言位。
吐以胸中奇，落落金玉继。
九虚高可游。凌厉垂天翅。
吾将退而隐，尚得荣其视。
较艺书事
王珪（宋代）

日薄寒云下结鳞，忽驰诏骑绝飞尘。
麻衣半犯秦关雪，鱼钥横催汉署春。
黄纸帖名书案密，棠梨雕字赋题新。
高才顷刻闻天下，谁是墙东冠榜人。
过婺女同年王节推
王十朋（宋代）

年时尝泛婺溪舟，未上清风八咏楼。天为故人偿夙愿，水知吾辈喜清流。

沈郎不为吟诗瘦，王粲长怀去国忧。明日山川共人远，乡情年契两悠悠。
贺郑枢齐 其十
刘子寰（宋代）

九秋硕果烂枝繁，中养蟠桃千岁根。政用斯时祝箕寿，永扶皇极正乾坤。
和知宗喜雨 其二
阳枋（宋代）

赫赫炎官未退藏，祈禳已尽别无方。忽施润泽环千里，再使荣无及百昌。

未问民天无欠阙，且欣心地得清凉。一杯预作秋成庆，草草盘飧不用装。
乐间园为同年夏如山赋十二首 其十 观鱼处
顾清（明代）

圉圉兮洋洋，忽吾止兮濠之梁。绿藻兮青蘋，与尔游兮两忘。
京邸送海阳丘司莪掌教临武
郑一初（明代）

瑟瑟黄芦满岸秋，人从天际下轻舟。风霜万里须珍重，桃李千株属庇庥。

学制可从明道得，师模无重子云酋。都门此日殷勤意，只为吾乡旧鲁邹。
愚溪
阮之武（宋代）

亭溪山号悉从吾，占得声光万古无。不似零陵柳司马，贬他好景乱名愚。
闲吟
陆游（宋代）

闲吟可是治愁药，一展吴牋万事忘。
不惜暮年酬倡绝，犹能作意答秋光。
送邵安石及第归连州觐省
曹松（唐代）

及第兼归觐，宜忘涉驿劳。
青云重庆少，白日一飞高。
转楚闻啼狖，临湘见叠涛。
海阳沈饮罢，何地佐旌旄。
忆天台东掖然老
晁说之（宋代）

然公嗟契阔，海岳阻招携。
白法归龙树，清谈落虎溪。
著书非草具，传业谩私题。
岁暮茅楹客，临文处处迷。
塞下
严羽（宋代）

鞍马连年出，关河万里赊。将军思报国，壮士耻还家。

大漠春无草，天山雪作花。谁怜李都尉，白首没胡沙。
巨室遗牡丹有作
卫宗武（宋代）

殿春名谱压群葩，汲水金铜满贮花。
无地栽培娱老境，有风吹送到儿家。
娇容粉薄雨含沐，丰脸杯醺日绚华。
花卒还荣人莫少，芳辰来往岁无涯。
书石壁
王氏（唐代）

何事潘郎恋别筵，欢情未断妾心悬。

汰王滩下相思处，猿叫山山月满船。
老健
陆游（宋代）

才智不足狂有余，此身老健更谁如？齿牢尚可决乾肉，目了未妨观细书。
不怪模棱嗤了了，但惊紾臂劝徐徐。
晓看瓜垄初牵蔓，一笑呼儿勿废鉏。
题曾生古剑
林昉（宋代）

三尺非凡铁，年深铸字漫。
每寻闲处挂，不敢醉时看。
紫电光犹湿，苍蛟血未乾。
边秋方用武，莫恨致身难。
啄木儿
王哲（金朝）

自行自行。见性不用命。自惺自惺。黑飙先捉定。使倒颠并。

唯堪惺。两脉来回皆吉庆。辨清清、与静静。乌龟儿、从兹警省。

放眼耀、光明焕炳。恣水中游、涛间逞。望见赫曦山上景。

转波恬、又浪静。
沉绵
陆游（宋代）

沉绵久未平，寂寞闭柴荆。
危叶先霜坠，残萤冒雨明。
记书由默诵，得食出躬耕。
此事吾亲验，方当告後生。
谢惠牡丹
许及之（宋代）

未叹春光去有涯，诗翁时为送名葩。娼条冶叶从过眼，魏紫姚名始是花。

洗涤壶瓶晨井水，护持风雨夜窗纱。十眉已觉成羞涩，且向樽前领物华。
辛亥二月十五日
韩琦（宋代）

倏忽韶光一半过，寒威犹尚压暄和。故摧春色欢终减，屡失花期日旋那。

病骨不禁风料峭，衰悰难遏醉吟哦。凭栏更为芳菲惜，重取轻苫拥旧科。
送润州王贡士南还
符锡（明代）

故人高弟子，不问可知名。学易编常绝，论交盖始倾。

黄金古台暮，白发异乡情。无计留君住，相思共月明。
游金地寺
郭印（宋代）

得得来幽寺，山灵为洒尘。
谈禅饶释子，觅句让诗人。
好癖疑惊俗，机忘始见真。
平生丘壑志，舍此更何亲。
送朱仲文运干还蜀 其一
王十朋（宋代）

分阃滥曾游蜀口，得朋深喜遇坤爻。澹台至室必公事，平仲与坤能久交。

一叶共乘夔到霅，四方相逐愈随郊。姓名已在诸公齿，引类行看似拔茅。
西江月　　灵岩听法 春思
吴伟业（清代）

娇眼斜回帐底，酥胸紧贴灯前。匆匆归去五更天。

小胆怯谁瞧见。

臂枕馀香犹腻，口脂微印方鲜。云踪雨迹故依然，掉下一床花片。
文叔转送畏知初到长沙寄诸弟及示同志二诗次韵寄畏知二首 其二
赵蕃（宋代）

闻道湖南幕，人无第二流。文书有馀暇，风月可销忧。

梦远宁能续，诗成谩益愁。幽庭步春草，鸡撼屋山头。
喜友人再面
裴说（唐代）

一别几寒暄，迢迢隔塞垣。相思长有事，及见却无言。

静坐将茶试，闲书把叶翻。依依又留宿，圆月上东轩。
韦给事山居
王维（唐代）

幽寻得此地，讵有一人曾。大壑随阶转，群山入户登。

庖厨出深竹，印绶隔垂藤。即事辞轩冕，谁云病未能。
如梦令·道是梨花不是
严蕊（宋代）

道是梨花不是。道是杏花不是。
白白与红红，别是东风情味。
曾记，曾记，人在武陵微醉。
送山老住三峰寺 其二
朱松（宋代）

钵中忽见三峰影，便觉市廛尘涴人。寄语阶前石池水，老夫衰发已盈巾。
中秋月集句 其二
葛次仲（宋代）

凉夜清秋半，常娥照玉轮。九霄微有露，万里正无尘。

气射繁星灭，明翻宿鸟频。寥寥天地内，风景一时新。
周上制剑
于云赞（清代）

考工桃氏职为剑，万用高曾守不变。遗制空存遗器亡，坐规成不目如眩。

一锄斸出苔花班，隔三千年与相见。把剑按记穷心思，名义程不两得之。

茎颈后喉按剑首，腊形象鬣杀旁披。承身隆起即为腊，黄钟之数繇此推。

以腊校茎茎长倍，双后匝轮中茎施。身五茎长无参差，合之古制称上制，易田说剑真我师。

吁嗟嚱！嬴颠刘蹶今何有，一剑完好落吾手。嗜古性成少不廉，比是贫家矜敝帚。

目穷之罘探鸟虫，手攀岣嵝拓蝌蚪。得此差足证遗经，校勘分寸陈编守。

祇恐四海望澄清，会当一麾出神武。君不见，三尺龙化翔神霄，云雨须臾周坰郊，安用累黍徒锼雕。
别唐十五诫，因寄礼部贾侍郎（贾至）
杜甫（唐代）

九载一相逢，百年能几何。复为万里别，送子山之阿。

白鹤久同林，潜鱼本同河。未知栖集期，衰老强高歌。

歌罢两凄恻，六龙忽蹉跎。相视发皓白，况难驻羲和。

胡星坠燕地，汉将仍横戈。萧条四海内，人少豺虎多。

少人慎莫投，多虎信所过。饥有易子食，兽犹畏虞罗。

子负经济才，天门郁嵯峨。飘摇适东周，来往若崩波。

南宫吾故人，白马金盘陀。雄笔映千古，见贤心靡他。

念子善师事，岁寒守旧柯。为吾谢贾公，病肺卧江沱。
夜同处晦霞山
韩淲（宋代）

灯影山窗淡，杯寒道院深。世尘心力弱，时俗鬓毛侵。

烟莽开幽径，霜枝堕远林。地偏愁独往，邻近喜相寻。
和少林和尚英粹中山堂诗韵
耶律楚材（元代）

我爱嵩山堂，山堂秋寂寂。苍烟自摇荡，白云风出入。

泠泠溪水寒，细细琴丝湿。离尘欲无事，又有闲踪迹。
寿五一弟四首
廖行之（宋代）

等观性空两居士，世谛宁忘儿与孙。
殷勤须若兴门户，力去骄淫是法门。
送朱叔止守南剑
楼钥（宋代）

槜李曾蜚剸剧声，贰车仍赞虎头城。
朱轓小试承流手，要继桐乡循吏名。
端平三年春帖子词·贵妃阁
洪咨夔（宋代）

春透蓬莱碧玉壶，晴窗恭侍宝奎敷。
从容玩画家人卦，取次题箴列女图。
灵宝县
李贤（原德）（明代）

邑名灵宝自前唐，怀古令人遣兴长。霜满桃林秋寂寂，烟横栾冢月苍苍。

已无紫气来函谷，尚有清风播讲堂。堪笑鸡鸣田氏客，曾无仁义说齐王。
木末
陈恭尹（清代）

芙蓉芳不染，灼灼出清澜。自入骚人赋，真从木末看。

夏秋无异候，醒醉未殊观。莫咏寒山句，寒山本自寒。
戍妇
陈允平（宋代）

梧桐叶落雁来时，见说沙场未解围。
夜夜灯前做针线，倩谁边上寄寒衣。
题何润夫春风四瑞图画梅花牡丹石榴菊花二首 其二
沈瑜庆（清代）

避面由来怪尹邢，一堂四美斗娉婷。先生早具调羹手，晚节商量唱合并。
悼倪尚书
卫泾（宋代）

历事三朝久，清居一世尊。
心惟在王室，手不炙权门。
横浦流风好，香山逸兴存。
经纶未渠展，此意向谁论。
薛氏池垂钓
温庭筠（唐代）

池塘经雨更苍苍，万点荷珠晓气凉。

朱瑀空偷御沟水，锦鳞红尾属严光。
句
程敦厚（宋代）

万蕊纷妍照画堂，一林春思尚缄藏。
煎罂粟汤二首 其二
谢薖（宋代）

松黄浮椀色蒸栗，初味馀甘如苦荼。粉粟为汤两奇绝，甚甘纯白胜醍醐。
红泉明日还福清作
陈藻（宋代）

独坐无聊日已西，忽经蒜岭过渔溪。
一枝何处空归去，却整行装羡鸟栖。
书四祖大医岩
释宝昙（宋代）

大医岩岩石所护，大医无恙石无故。
此时医去石亦隳，我知造物本无迕。
一生老胁不即床，更欲得饱知无方。
禹三过门不及室，仅有一发传之汤。
丈无事难有如此，子尝折肱父堕齿。
我宁忍死不忍欺，坐听寒岩落松子。
东山旧食西山薇，许身长作山中归。
白头司马有家法，童子虽弱胜吾衣。
我来拊石三恸哭，莓苔不惊雨新沐。
山空寂寥医不来，蚍蜉大树空崔嵬。
诗九首托南剑刘教寻亦周墓焚之
赵文（宋代）

十八年来老眼枯，只今白尽旧髭须。
假饶梦里重相遇，知汝犹能认我无。
胡无人四首 其一 念汉武雄才及卫霍远略
郭之奇（明代）

龙塞迢迢界豕狼，狼居山下书牛羊。自从鸣镝誇风雨，岂念天兵似日霜。

将军始携古贤入，票姚仍选轻骑集。已过祁连胡畜衰，既取焉支胡妇泣。

幕南王庭安在哉，天子北登单于台。单于台，未央阙，不悬胡头蓄胡发。

胡歌绿管配，胡舞白题斜。胡无人，汉一家。
还丹复命篇 其十四
薛道光（宋代）

二气本因儿产母，夺来鼎内及其时。夫欢妇合黄金室，一载胎生一个儿。
跋牧马图
陆文圭（元代）

平原浅陂，水草甘美。
枯梢吹风，日落尘起。
物色祁连山前路，又似逾妆渡陇水。
一人解鞍枕欲睡，一人褶绔手仰指。
一人持兹谷回头，万马攒蹄行复止。
饮者啮者各自然，驰者忽在立者前。
驹而幼者随壮者，浴者出没晴波川。
风叹雪尾不受鞭，业驱遂者如争先。
须叟两骑独殿后，七笠持兵相格斗。
老羝挟乳自成群，牧羝人远傍无救。
何人丹青手摸写，磅礴胸中有全马。
陆子作诗记配野，千古傅流好事者。
大庾山岭别友人
李群玉（唐代）

筼筜无子鸳雏饥，毛彩凋摧不得归。

谁念火云千嶂里，低身犹傍鹧鸪飞。
题杨妃背海棠图
曹宗（明代）

兰汤浴罢著衣裳，背立东风醉海棠。只为洗儿些个事，至今无面见三郎。
次韵赵公直题米元晖画轴
韩元吉（宋代）

天际归云挟雨，江干乱木藏山。耳冷似听萧瑟，眼明惊见孱颜。
书事十首 其九
刘克庄（宋代）

战鼙非起自渔阳，到寇皆由偃月堂。相国裘虽来贺捷，蚩尤旗尚未收芒。

厨车古有刑都市，宝剑今谁请尚方。莫倚圣朝家法恕，前卢后蔡亦投荒。
答友问
许玑（清代）

友人问我山居乐，第一读书松竹林。世上万缘都不到，时时证入圣贤心。
梅花百咏 其七十七 心地
李江（明代）

禀性由来得甚么，令人爱处境如何。露滋雨润仁为地，雪白风清义是柯。

春意自怜莺未觉，粉墙不惹蝶来过。故园寸地虽云窄，个处生香那在多。
与道相知最乐篇
晃逈（宋代）

人多乐於新相知，又多悲於生别离。
唯能与道相知久，如鱼乐别无暌时。
乐道至乐非常乐，宜真造适潜熙怡。
逌然在心不在境，安能更与白云期。
贤者之孝二百四十首·韦孟
林同（宋代）

去王犹讽谏，怀祖重伤情。
谁识有韦孟，人惟说穆生。
和寄赵德夫
赵希逢（宋代）

学行何必过邯郸，匍匐归来指谩弹。
万事不如安分好，人心何事险於滩。
添鱼具诗。背篷
皮日休（唐代）

侬家背篷样，似个大龟甲。雨中跼蹐时，一向听霎霎。

甘从鱼不见，亦任鸥相狎。深拥竟无言，空成睡齁qf.
徒弟普山请赞
释慧开（宋代）

头发篷松，耳轮卓朔。
踞坐当轩，权衡在握。
任你德山临济棒喝交驰，到他面前一点用不著。
连州游隅湖亭
吕本中（宋代）

附溪翳嘉木，濒溪引清流。如何几亩田，委曲林泉幽。

乱石际高下，森列如戈矛。青色染黛浅，映水疑欲浮。

危亭跨绝壁，广榭排荒丘。我来雨初过，远山云半收。

百花开已尽，桑柘鸣晴鸠。不知汝颍间，还有此景不。

踌躇思痛饮，沃洗胸中愁。明朝傥未去，提壶再来游。
送区启图入京补官 其二
梁朝钟（清代）

读书三十载，一出事循良。瑟瑟馀风木，忡忡属职方。

如何班定远，亦似杜当阳。秋水人千里，征衣浥早霜。
大塘渔乐为韩司训大父题
徐溥（明代）

水云之乡远城郭，遨游长是渔家乐。天青月白一境平，大塘那有风波恶。

世间大钓本不钓，直钩引得旁人笑。由来在乐不在鱼，粒饵六鳌岂同调。

菰米垂云秋酿熟，醉来几度西岩宿。客星共解照桐江，两足何曾加帝腹。
晚照轩偶题
倪瓒（元代）

南湖春水碧于天，梦作沙鸥狎钓船。绿树拂檐风雨急，觉来依旧北窗眠。
荼蘼
任拙斋（宋代）

一年春事到荼蘼，香雪纷纷又扑衣。尽把檀心好看取，与留春住莫教归。
夏日龙井书事 其三
释道潜（宋代）

自怜多病畏炎曦，长夏投踪此最宜。青石白沙含浅濑，碧梧苍竹聒凉飔。

云中鸡犬听难辨，谷口渔樵问不知。斑杖芒鞋随步远，归来幽火认茅茨。
红岩感怀四首
白玉蟾（宋代）

山高兮风寒，烟濛濛兮雨漫漫。
雨霁兮雪飞，半夜无人兮倚栏。
明月兮空山。
沈氏小玲珑二首
李洪（宋代）

试蹑登山屐，来寻云外峰。
题诗喜修竹，长啸倚孤松。
怪石疑蹲虎，深湫有蛰龙。
惭无济胜具，樽酒且从容。
送金少卿尊甫致南安太守归政
陈维裕（清代）

都门七月天气凉，榴花落尽杨叶黄。送君载酒都门道，疋马此叶思旧乡。

君家金陵江上住，家世冠裳朝夕聚。蠹简牙签满几床，芝兰玉树当庭户。

自昔聪明夐不群，读书万卷思匡君。三策袖中未及献，一官赞务摅忠勤。

九年出补南安守，籍籍声名满人口。列郡官僚不敢欺，绕村黎庶皆耕耨。

黎庶耕耘岁每登，黄堂白昼清如冰。门无私谒心常泰，狱少冤民讼不兴。

迩来考绩朝帝所，卧辙攀辕民父母。共愿眼前留寇恂，毋令去后思何武。

黄门有子久鸣珂，远来相见情如何。人争京国誇桥梓，君却还山慕薜萝。

平明跃马长安路，綵绳玉壶酒如乳。遥波落木怆离情，明月白云引归趣。

凤皇山南白鹭洲，昔年别处今白头。秣陵风景常在目，却羡长江天际流。
答友 其一
邵希曾（清代）

悔读司空城旦书，廿年中土卜行居。栽花瘠壤知无色，采药空山意有余。

鸿雪因缘原偶尔，鸡虫得失究何如。打包辍讲都前定，一任浮云过太虚。
过新开湖五首
杨万里（宋代）

白苇黄芦尚带秋，长风远水几时休。
愁人对著君休问，不是愁人也作愁。
和杨伯子
左次魏（宋代）

銮坡蓬监两封书，道院东西各付渠。
乾道圣人无固必，是非付与直哉鱼。
老人生朝为寿
洪咨夔（宋代）

迎侍京华又见春，天时人事一番新。
丙申儿遇丙申岁，己卯爷逢己卯辰。
本分法门行得熟，长生样子学来真。
斑衣奉酒多为寿，满眼光风正可人。
雁南飞
钱宰（明代）

黄梧井边雁南飞，万里玉关人未归。孤灯捣练江南妇，霜落空阶臂酸楚。

寒衣何日到关西，敲断秋风石无语。
鲁二儒
舒岳祥（宋代）

叔孙事秦，以谀蔽愚。
至於归汉，荐进狡夫。
灭我王道，甚於焚书。
是以二儒，确乎其居。
寄陈留江子我
晁说之（宋代）

江家宅在严家濑，亦有商声歌半夜。
不烦死鱼远吐墨，谁识天马早流赭。
嗟予久已乌角巾，愧尔当年白莲社。
唯昔灊山见老禅，枉叹门人才下下。
送陈邦直知县
王庭圭（宋代）

道边车马来不休，倾城出送陈大丘。大丘爱民如父母，故令民作婴儿愁。

各持杯酒塞行路，众人欲挽我独不。我记殿前初射策，胪传高名落九州。

同年衮衮上台省，公独执板拜督邮。况兹小县天一陬，不烦细民遮道留。

绣衣飞章动冕旒，行必召对螭坳头。君王端问活国计，大略要洗儒生羞。
晚春至自襄阳
宋祁（宋代）

刀头归约月残时，棐几流尘满兔枝。
阴地雨蛙欺鼓吹，后园烟茗老枪旗。
风回曲榭花英聚，泉喷坳堂藓晕移。
卧看屋梁周粟饱，不嫌五管号支离。
纸帐
陆景龙（元代）

溪藤𢷬雪净无瑕，素箔围风绝可嘉。梦入清虚明月照，倦游广汉白云遮。

茧窝春煖浮银色，鲛室宵分散玉华。警鹤一声天巳豁，老夫诗思绕梅花。
春尽日游后湖赠刘起居（刘时方烧药）
徐铉（宋代）

今朝湖上送春归，万顷澄波照白髭。

笑折残花劝君酒，金丹成熟是何时。
西江月·梁上喃喃燕语
佚名（宋代）

梁上喃喃燕语，纸间戢戢蚕生。满城风雨近清明。不道有人新病。春事一溪流水，杨花千点浮萍。好风一霎为吹晴。独步小园清影。
辛酉孟春奉命入蜀道出鄱湖寄别匡庐五老
苏葵（明代）

我曾戴笠山之前，杖藜拄破芝畦烟。看花酌酒旦复暮，寻诗据石听流泉。

玄猿戏剧挂危树，白鹤翩翻来半天。仙坛僧宇隐空翠，隔竹鸟声如管弦。

有时酣倚涧畔松，支颐仰面观芙蓉。乱云散后雨新洗，秀色一峰奇一峰。

有时攀蹑烟云外，俯瞰孤飞黄鹄背。沧溟东尽见蓬莱，极目更无山障碍。

兴阑反我文会堂，青衫济济皆琳琅。执经问难语道德，次及政务兼文章。

寻常越月一再来，山灵勾引无推排。可怜未结丘壑愿，别我半年真怅怀。

如今风送宫亭舸，五老依依如候我。津头先遣雪禽迎，峰巅不许苍烟锁。

可堪行客谩匆匆，夕阳回首青山空。岂无携酒绍佳赏，谁如咋指昌黎翁。

苔青藓碧应重重，旧游踪迹休深封。题诗略与山灵道，别思尽在难言中。
光宗皇帝挽诗二首 其二
周必大（宋代）

仁爱周华夏，英聪贯古今。知人符日照，裕物称天临。

閒退亲传子，忧劳旧损心。景光昭百世，昧谷谩西沉。
伤春词柬继芳 其二
秦旭（明代）

东风阵阵花狼籍，老夫钩帘空叹惜。往来扶病欲出门，门外春泥深一尺。

徐家园里葛家楼，回首繁华逐水流。安得红颜生羽翼，玉笙吹上昆崙丘。
鹧鸪天 其三 重九日敬用遁庵兄韵
段成己（金朝）

豪气消磨百尺楼。忧来一日抵三秋。故人落落晨星少，新冢三三塞草稠。

思往事，去悠悠。夕阳回首忽西流。叶声偏入愁人耳，声本无心人自愁。
写意
郑国藩（清代）

北山之北南山南，高卧白云一草庵。猿鹤有情应恋我，神仙无分且清谈。

药炉茶鼎随时过，春韭秋菘次第甘。莫放阶前流水出，问津恐有渔郎探。
西湖歌
陈宓（宋代）

夫君之游兮，嫣荷为之笑迎。
夫君之归兮，白鹭为之致情。
嗟此湖几千百年兮，曷尝遇夫夫君之清。
人如玉兮水如镜，雨如珠兮山如屏，
我为此歌兮不知谁为之声。抑天籁之自鸣，
抑性情之自生。风卷其纸，
陶然忘形。
雨中花令 其一
李之仪（宋代）

休把身心撋就。著便醉人如酒。富贵功名虽有味，毕竟因谁守。

富取刀头切藕。厚薄都随他手。趁取日中归去好，□莫待、黄昏后。
浮邱八景 其六 朱明馆
杨瑞云（明代）

神仙本往朱明洞，来往三城跨五羊。千载浮邱池馆在，依依云树湛沧浪。
牧童歌十首
蒲寿宬（宋代）

软坡便伫犊，凉荫聚群髫。
一竖忽然起，恐牛残豆苗。
南京十咏 其九 朝阳晓望
薛瑄（明代）

朝阳楼阁倚天开，日驭朝看海上来。晴旭乍分龙虎势，清光已满凤凰台。

御沟水向东华转，仙禁云从北苑回。玄圃瀛洲真在望，不须方外觅蓬莱。
用人韵达梅纠梁现
李昴英（宋代）

征鞍风软踏香尘，又送斯人南海濒。
纠郡正资宾画重，洗冤须放笔头春。
勉期圣处功夫到，肯学世间儿女颦。
五瘴由心今一洗，笑渠辟瘴嚼人频。
游法华瑶阜蜃洞以糁径杨花铺白毡点溪荷叶叠青钱分韵余既有作复各赋古诗一以纪游事 其三
周密（宋代）

坎坎乐蛙鼓，谁为歌折杨。朅来散幽忧，因之弁之阳。

山云正可怡，涧碧尤可湘。他年乞一壑，我欲筑草堂。

所不践斯言，宁不愧德璋。
太阳十六题 其十三 透脱不透脱
耶律楚材（元代）

重阳九日菊花新，妙契忘言不犯春。收得安南忧伐北，不知何日得通津。
建安熊述之为令建德不言而民治将适三衢留诗美之二首 其二
吕本中（宋代）

建安固多贤，故人刘与胡。山川古秀润，珠生崖不枯。

我病日已懒，触事见迂疏。行当脱身去，一廛从子居。
六友诗寄林景云留寿国林道初俞季渊·静友
刘黻（宋代）

静友性不凡，惟嗜土石瘦。
与草似无瘉，於吾如有旧。
抱独足养真，韬芳何深茂。
清风苦好事，揄扬古今宙。
中兴乐
毛文锡（五代）

豆蔻花繁烟艳深，丁香软结同心。翠鬟女，相与，共淘金¤

红蕉叶里猩猩语。鸳鸯浦，镜中鸾舞。丝雨，隔荔枝阴。
和李公择赴历下道中杂咏十二首 宿迁项羽庙
苏辙（宋代）

尺箠西来垅亩中，驱驰力尽众兵冲。
旧封独守君臣义，故国长兵俎豆容。
平日军声同破竹，少年心事喜摧锋。
锦衣眷恋多乡思，肯顾田家社酒醲。
济川阻雪九月二十七日客况 其一
王冕（元代）

九月中原柳未枯，北风吹雪忽模糊。
琼林玉树连天去，绿水青山望欲无。
多喜夜光生锦帐，不传清响到金铺。
老夫且作梅花梦，分付长年酒漫沽。
颂古十七首 其十三
释鼎需（宋代）

京师出大黄，不许谩商量。贵买还贱卖，才吃便承当。
重阳日荆州作
吴融（唐代）

万里投荒已自哀，高秋寓目更徘徊。
浊醪任冷难辞醉，黄菊因暄却未开。
上国莫归戎马乱，故人何在塞鸿来。
惊时感事俱无奈，不待残阳下楚台。
宋江三十六赞 其三十二 拚命三郎石秀
龚开（宋代）

石秀拚命，志在金宝。大似河鲀，腹果一饱。
奉和御製瑞雪
夏竦（宋代）

朔吹凄寒序，繁英降美祥。
润将膏露接，时契圣心彰。
不夜蟾辉满，先春柳絮扬。
龙沙度北野，鷼素失南乡。
帝苑敷琼蕊，神池莹玉塘。
薰弦俄发咏，风雅迈岐昌。
法曲·入破第一
曹勋（宋代）

秋容应节，渐肃景入窗扉。碧洞连翠微。南律回岩桂。金精壮盛时。拥蟾轮、生素辉。启口天为侣，是列仙行缀。
心均太上，欲度世缘无亏。用定力坚持。奉真常，惟凝寂。忱诚贯斗极。赐长生，仍久视。洞达虚皇位。德寿高与天齐。
鹧鸪天（次韵赵路分生朝所赋）
韩淲（宋代）

便把山林寄此身。也须诗酒属吾人。仙家旧是金堂士，吏隐新吾玉局名。

惟自乐，不忧贫。渊明谈笑更清真。年年眉寿登高后，醉帽常留菊满簪。
詶刘白云五月登大王峰绝顶得仙橘数十颗见遗歌其事异之
邱云霄（明代）

孤峰万丈摩青空，县猿飞鸟愁力穷。丹崖翠壁拥蓬岛，白云紫雾相帡幪。

花开花落非人世，岩头五月垂橘红。世人俗眼不得见，况能颗落归怀中。

朱囊碧蒂醉香露，琼肌玉液摇春风。洞庭霜后不足数，蓬莱殿上空筠笼。

偷桃曾传汉方朔，岁星左谪为臣工。攀登直是有仙骨，却怜野老非方瞳。

我今既已食仙实，刀圭入口能成功。竹冠兰佩衣薜荔，鞭云策雾骑长虹。

与君再到此峰顶，弄携日月如磨砻。为问子骞去何许，星台烟鼎寒青葱。

觉来天地同生死，空怜散发探鸿濛。君不见幔亭歌罢此山下，曾孙几世成老翁。
早行二绝
郑刚中（宋代）

頳肩携担又催程，雨许孤灯照壁青。
破县残更误传晓，马行十里见明星。
方叔并用前韵复继之
李之仪（宋代）

萧然傲环堵，心性懒衣裳。匝坐定何许，井井书满床。

我每不欲去，鼻观无尽香。未始有寒暑，彼哉自炎凉。
题西隐寺
封敖（唐代）

三年未到九华山，终日披图一室间。秋寺喜因晴后赏，

灵峰看待足时还。猿从有性留僧坐，云霭无心伴客闲。

胜事倘能销岁月，已co名利不相关。
兰陵王 灞桥感柳，用清真韵
樊增祥（清代）

晚烟直。桥下罗纹水碧。长亭柳、曾系玉骢，金缕依依可怜色。

咸秦岂异国，人识新丰倦客。东风里，一搦楚腰，抱月飘烟不盈尺。

騕袅去无迹，叹不似江南，长见帆席。华林嫩叶春虫食。

随渭水东去，岳莲西指，雨迎烟送四五驿，直青到河北。

恻恻。绮愁积。似摇落江潭，一样凄寂。花开陌上春无极。

奈拗颈桥畔，数声风笛。春闺红泪，共夜雨，枕上滴。
瑞鹤仙（寿秦伯和侍郎）
朱耆寿（宋代）

樱桃抄乳酪。正雨厌肥梅，风忺吹箨。咸瞻格天阁。见十眉环侍，争鸣弦索。茶瓯试沦。更良夜、沉沉细酌。问间生、此日为谁，曾向玉皇、案前持橐。

龟鹤。从他祝寿，未比当年，阴功堪托。天应不错。教公议，细评泊。自和戎以来，谋国多少，萧曹卫霍。奈胡儿自若，惟守绍兴旧约。
别徐大使
何文季（宋代）

去来书画米家船，聊结梅花一笑缘。
不为专鲈弃官去，归心只在白云边。
婺州太守刘汉循别驾董豫周偕余课农游双龙洞归憩西坞吴氏园即事
查景（清代）

宿雨初晴水满川，课农好趁绿阴天。官除教养原无事，民力耕耘定有年。

北郭烟云归石屋，西园风景胜花田。他时若订林泉约，如此溪山拟卜迁。
赋得沧浪矶送程秀才之春官
郑关（明代）

无诸古城知几代，旧迹荒凉尽更改。祗今落日湖水滨，独有沧浪钓矶在。

猿鸟纷纷竟若何，昔人不见今人过。飞花故向滩头落，积藓空馀石上多。

今日携壶对清泚，秣陵此去应千里。渭北空传古有人，时明应卜谁过子。

矶下悠悠足鲤鱼，愿君此去莫踟躇。明年试看桃花水，会向龙门达素书。
春寒
黄庚（元代）

客思重重山色外，诗愁点点雨声中。
着人料峭东风急，墙角桃花未肯红。
水调歌头 其一
夏元鼎（宋代）

我有一竿竹，偏会取根源。从来汲水桔槔，直挈上西天。

不许常人著手，管定竿头先折，提桶落寒泉。拨得机关转，北斗向南看。

仗回风，乘偃月，勿波澜。麻姑此日，西北见张骞。选佛妙高峰顶，饮罢醍醐似醉，独坐玩婵娟。

水湛月明处，太极更无前。
荅元美吴门邂逅于鳞有赠 其三
李攀龙（明代）

万里风云北极生，中原二子旧齐名。居然霄汉双封事，自是江湖一宦情。

天借客星高物色，歌回春雪壮潮声。何妨邂逅成佳会，正复相思命驾行。
失调名
佚名（宋代）

夜深帘幕静，一曲管弦清。
愚溪
陈与义（宋代）

小阁当乔木，清溪抱竹林。
寒声日暮起，客思雨中深。
行李妨幽事，栏干试独临。
终然游子意，非复昔人心。
虞美人 同龚芝麓沈止岳席上观伎
曹溶（明代）

翠眉初荡情波转，午夜觥筹暖。一身重叠好风吹，谁念客肠离恨却千回。

歌阑恼杀邻鸡报，尘暗长安道。明朝还约卧花茵，无奈今宵已瘦看花人。
寄贺兰铦
杜甫（唐代）

朝野欢娱后，乾坤震荡中。相随万里日，总作白头翁。

岁晚仍分袂，江边更转蓬。勿云俱异域，饮啄几回同。
和闽漕傅安道郎中送毛平仲诗韵，寄谢惠书及
杨万里（宋代）

宣城讯後忽年余，闽水风来又岁除。
人品只今推正始，诗声何止过黄初。
岂无天上同朝友，不寄山中半纸书。
珍重故人多问我，鬓毛半脱齿全疏。
饭罢忽邻父来过戏作
陆游（宋代）

旋炊香稻鬻新菰，饭饱逍遥乐有余。
茶味森森留齿颊，香烟郁郁著图书。
毛皮尚布宁知我，鳞甲深藏莫问渠。
赖有邻翁差耐久，雨畦频唤共携鉏。
赠罗戒轩为子湛娶妇
成鹫（清代）

相看老大忆儿童，记得当筵蜡烛红。在世与君皆有子，故人先我已称翁。

三心未了閒堪惜，五岳能游计许同。他日云山携手处，不知谁早得痴聋。
檐前蜘蛛
郑清之（宋代）

如蚕吐纬自萦缠，出没无踪屋陋边。怀毒满身如蝎大，谩张罗网欲谩天。
和陆判院怀祖
苏泂（宋代）

柴门临水对山开，日日思君君不来。
与世相忘书万卷，于人无忤酒三杯。
参乎毕竟曾师孔，赐也如何敢望回。
况是升沉方自此，丹阳闻道好官催。
酬彭法曹留题小山用次来韵
郭祥正（宋代）

读君小山诗，语势欲飞舞。乃知甘与贾，年少心则古。

又如东方生，用之必为虎。予方坐空谷，屏息避烦暑。

开缄揖清风，不觉生毛羽。携之出人间，瑶池赠王母。
和石田先生落花诗 其五
唐寅（明代）

夕阳芳草笛悠悠，春事惊看又转头。淅沥风光摇草树，骖邅时节逐川流。

临阶忍数脂千片，绕树空烦绣半钩。九十繁华梭脱手，多情又作一番愁。
雪赋
谢惠连（南北朝）

岁将暮，时既昏。寒风积，愁云繁。梁王不悦，游于兔园。乃置旨酒，命宾友。召邹生，延枚叟。相如末至，居客之右。俄而微霰零，密雪下。王乃歌北风于卫诗，咏南山于周雅。授简于司马大夫，曰：“抽子秘思，骋子妍辞，侔色揣称，为寡人赋之。”

相如于是避席而起，逡巡而揖。曰：臣闻雪宫建于东国，雪山峙于西域。岐昌发咏于来思，姬满申歌于《黄竹》。《曹风》以麻衣比色，楚谣以幽兰俪曲。盈尺则呈瑞于丰年，袤丈则表沴于阴德。雪之时义远矣哉！请言其始。

若乃玄律穷，严气升。焦溪涸，汤谷凝。火井灭，温泉冰。沸潭无涌，炎风不兴。北户墐扉，裸壤垂缯。于是河海生云，朔漠飞沙。连氛累霭，揜日韬霞。霰淅沥而先集，雪纷糅而遂多。

其为状也，散漫交错，氛氲萧索。蔼蔼浮浮，瀌瀌弈弈。联翩飞洒，徘徊委积。始缘甍而冒栋，终开帘而入隙。初便娟于墀庑，末萦盈于帷席。既因方而为圭，亦遇圆而成璧。眄隰则万顷同缟，瞻山则千岩俱白。于是台如重璧，逵似连璐。庭列瑶阶，林挺琼树，皓鹤夺鲜，白鹇失素，纨袖惭冶，玉颜掩姱。

若乃积素未亏，白日朝鲜，烂兮若烛龙，衔耀照昆山。尔其流滴垂冰，缘溜承隅，粲兮若冯夷，剖蚌列明珠。至夫缤纷繁骛之貌，皓皔曒洁之仪。回散萦积之势，飞聚凝曜之奇，固展转而无穷，嗟难得而备知。

若乃申娱玩之无已，夜幽静而多怀。风触楹而转响，月承幌而通晖。酌湘吴之醇酎，御狐貉之兼衣。对庭鹍之双舞，瞻云雁之孤飞。践霜雪之交积，怜枝叶之相违。驰遥思于千里，愿接手而同归。

邹阳闻之，懑然心服。有怀妍唱，敬接末曲。于是乃作而赋积雪之歌，歌曰：携佳人兮披重幄，援绮衾兮坐芳褥。燎熏炉兮炳明烛，酌桂酒兮扬清曲。又续写而为白雪之歌，歌曰：曲既扬兮酒既陈，朱颜酡兮思自亲。愿低帷以昵枕，念解佩而褫绅。怨年岁之易暮，伤后会之无因。君宁见阶上之白雪，岂鲜耀于阳春。歌卒。王乃寻绎吟玩，抚览扼腕。顾谓枚叔，起而为乱，乱曰：

白羽虽白，质以轻兮，白玉虽白，空守贞兮。未若兹雪，因时兴灭。玄阴凝不昧其洁，太阳耀不固其节。节岂我名，洁岂我贞。凭云升降，从风飘零。值物赋象，任地班形。素因遇立，污随染成。纵心皓然，何虑何营？
上外祖李竹坡先生致尚宝政二十四韵
王慎中（明代）

国运开贞泰，今王礼旧耆。颁旌招野伏，惊代擅雄姿。

邦俊推公望，朝章属令仪。丘樊驰束帛，海峤动纶丝。

玉署初移宠，金扉后命贻。西垣瞻日殿，内阙切云司。

雨露青冥润，弁缨象纬疑。秪言翔岳鷟，讵意曳涂龟。

道大经徇禄，几先果避时。竟忘魏阙眷，不废考槃词。

临组惟三揖，封章恳一辞。皇心揆赤悃，温诏下彤墀。

计决群贤早，名高一代垂。沧波薄赤绂，黄发狎青鹥。

栖谷情自得，还山迹信追。直嗤少室出，谁赋北山移。

茑户琴书暇，筠庄岁月迟。江天疏远目，花鸟怯新诗。

傲世南阳蠖，寻仙绮里芝。瑶兰湘畹纫，玉树谢庭枝。

峻节元齐杜，养真亦寻雌。登龙汉士慕，歌凤楚狂悲。

尚想篇翰接，终虚几杖随。因风敷此曲，遥望碧云涯。
五岚问西山之胜
桂馥（清代）

君问山中几日留，西风立尽寺门秋。秘魔厓下逤逻树，百尺寒泉落上头。
直方夜过忆卧子谈诗
王广心（清代）

偶逢宋玉过西邻，把酒重论故国春。一榻早悬陈仲举，《九歌》亲授屈灵均。

衣冠白社沉秋草，宾客黄初散洛尘。醉里寒星空自数，天门骑尾竟何人。
月下香 
林周茶（清代）

两三畦畔淡烟笼，小院凉添阵阵风。拂袖但闻花馥郁，捲帘惟见玉玲珑。

香垂荇带来琼岛，曲唱霓裳忆蕊宫。雪里鸯鸳偏并蒂，清缘长结月明中。
和陶渊明二十首 其二十
陈造（宋代）

陶翁出宰县，径去亦天真。闲居诗成集，古雅仍深醇。

坡翁访赤壁，临流双鬓新。小袖补衮手，千篇准过秦。

两翁阅当世，眇若毫端尘。熙丰望义熙，爱君最忠勤。

向非与道俱，宁尔著语亲。自我诵遗编，行身少知津。

敢忘炷炉香，亦复垫雨巾。鼎鼎盖棺前，期无愧斯人。
子进昆仲俱和寄怀三诗复次韵 其二
赵蕃（宋代）

古途荆棘少人行，制礼难招鲁二生。世上儿曹俱覆辙，公家伯仲自争衡。

一年欲尽见松秀，众水莫污知渭清。保此不渝真有道，更须直以所能鸣。
双桃寄巩经略三首 其一
姜特立（宋代）

只说瓜莲并蒂生，几曾仙实见双成。却疑西母犹多事，戏作人间儿女情。
次韵梁应房园居四首 其四
黄佐（明代）

卜筑青门胜，云山紫逻通。萧条同杜甫，寂寞异扬雄。

日月双飞鸟，乾坤一断蓬。玉衡如可协，将子共丝桐。
送杨方叔还山二首
姜特立（宋代）

一语何尝及世氛，若非说剑即论文。
有时伴我松冈上，閒看南山万坞云。
暑退秋夜赏月
姜特立（宋代）

冠巾暑退才如律，诗酒交清不作疏。
今夕孤光清到骨，镂冰裁玉满林庐。
寄馆中僚旧
刘攽（宋代）

落帆江浦念睽携，远迹勾吴不自知。鼠穴祇缘衔窭薮，属车空羡载鸱夷。

黄云海色迷仙境，丹叶秋风感鬓丝。为诵延年五君咏，敢论平子四愁诗。
小原欲归
高登（宋代）

潮颊香醪晕醉红，{左革右登}敲归路勒青骢。
水涵万顷曾孙稼，月逗盈衿少女风。
大误平生缘画足，无聊中夜只书空。
拟将方宇难论事，直扣天门问化工。
答元奉礼同宿见赠
白居易（唐代）

相逢俱叹不闲身，直日常多斋日频。

晓鼓一声分散去，明朝风景属何人。
无补侍者游方
释智愚（宋代）

索索青鞋蹈晓霜，逢人屈指问诸方。
有无探讨归来日，粪火堆边话短长。
人月圆
龙辅（宋代）

凭栏却讶春归早，辜负养花天。青黏天外，绿啼雨后，红褪风前。

墙围蕉叶，径抽粉箨，窗簸榆钱。懒寻双陆，冷抛蹴鞠，闲挂秋千。
送任郎中出守明州
岑参（唐代）

罢起郎官草，初封刺史符。城边楼枕海，郭里树侵湖。

郡政傍连楚，朝恩独借吴。观涛秋正好，莫不上姑苏。
相从歌呈次元子真师川
洪朋（宋代）

郁郁窈窈城北方，祇园神界遥相望。春晖澹荡诗思长，愁丝挽春百尺强。

薰人著处风花香，亦有相从天上郎。森然玉树临青阳，蒹葭无乃倚苍苍。

且置是事敷僧床，剧谈一坐故难忘。却来倚杖北天王，壁间诗翁五字章。

句法端在人则亡，人生遇值不合常。反路日入下牛羊，愿君连骑未渠央。
晚春感事
陆游（宋代）

风恶房栊燕子归，雨多山路蕨芽肥。
青餈旋捣作寒食，白葛预裁充暑衣。
稚子日长供课早，故人官达寄书稀。
幽居自喜浑无事，又向湖阴坐钓矶。
＊心香 赠三水三老先生
马钰（金朝）

猛悟无常，顿绝悭贪。脱轮回、恋甚妻男。出离火院，放肆婪耽。更甚如蓬，面如垢，语如憨。万事俱忘，志炼行庵。灭尸虫、敷布云昙。幽微穷究，道征相参。便讲玄玄，搜六六，论三三。
病起用伯循御史韵二首 其二
李孝光（元代）

病起无聊带减围，看花惊有未开枝。主家十二楼中见，烂熳春风祇自知。
东钱湖
史浩（宋代）

行李萧萧一担秋，浪头始得见渔舟。晚烟笼树鸦还集，碧水连天鸥自浮。

十字港通霞屿寺，二灵山到月波楼。于今幸遂归湖愿，长忆当年贺监游。
赠赵使君美人
张谓（唐代）

红粉青蛾映楚云，桃花马上石榴裙。

罗敷独向东方去，漫学他家作使君。
题清上人
司马扎（唐代）

古院闭松色，入门人自闲。
罢经来宿鸟，支策对秋山。
客念蓬梗外，禅心烟雾间。
空怜濯缨处，阶下水潺潺。
醉倒
杜牧（唐代）

日晴空乐下仙云，俱在凉亭送使君。

莫辞一盏即相请，还是三年更不闻。
依韵谢圆机送梅绝句二首
晁说之（宋代）

扬州梅发莫依依，曾得何郎一首诗。
谩有渡江来小庾，始从今日得佳辞。
过小浆市
赵葵（宋代）

人生南北兴东西，几度云山几度溪。
多亦欲归归未得，子规从此不须啼。
翠碧
朱松（宋代）

长桥画柱照清沦，俯见游鯈不可缗。山影半溪丛筱密，谁知翠碧解藏身。
赴慧日寺途中寄缪同知 其一
克新（元代）

舟楫南来处处过，海隅东去奈愁何。蓼花带雨红连渚，黍穗迎秋翠委波。

半日帆樯行柳末，一天风月宿芦科。道逢遗老询时事，惟说州侯惠爱多。
汉中行
杜范（宋代）

思昔汉中殆，羯奴自荒逖。
驱侵警边陲，腥臊污华国。
官守蒙胡尘，宫庙入胡域。
奸回执国命，地土轻弃掷。
倒悬头足互，妖氛日月黑。
念之不忍言，言之泪沾臆。
寿皇雄武姿，一洗曾是得。
祖宗固有灵，何以重此慼。
忠贤固有心，何以久阻抑。
忍耻坐薪亦几年，生聚教训亦纤悉。
昨者飞诏天上来，积秽坐欲一朝涤。
忘形感愤泣东南，气生果锐吞西北。
似闻元戎已启行，官军所到无勍敌。
倒戈横尸四十里，搴旗获马六千匹。
长安遗老今尚在，壶浆筐篚输悃逼。
勇威义气有如此，鼎鱼斗沸真假息。
事虽未必合所闻，要之天地当开辟。
池鱼一日羊角上，此理从来有通塞。
世人信古今人非，动把国事和嘲赥。
胡憯不念涵煦恩，坐看行人斗道侧。
嗟予少小则古昔，有志未就夺弱植。
茅檐独对参斗横，百感交还必须节屡击。
男儿出世岂无为，七尺非供蝼蚁食。
当年幕庭三诵人，乃有洙泗诗礼客。
岂作今人蠹简编，琢肾雕肝缉文墨。
干戈社稷不入用，有作以糜煮砂砾。
我欲匹马胡儿中，直指燕山以功勒。
嵩山十志十首·期仙磴
卢鸿一（唐代）

霏微阴壑兮气腾虹，迤逦危磴兮上凌空。
青霞杪兮紫云垂，鸾歌凤舞兮吹参差。
鸾歌凤舞兮期仙磴，鸿驾迎兮瑶华赠。山中人兮好神仙，
想像闻此兮欲升烟，铸月炼液兮伫还年。
廿二日题水南寺壁
赵蕃（宋代）

落花飞蝶两翾翾，二月清明雨后天。
白酒一杯成坐睡，宿寒犹在未除绵。
题张宗苍补惠泉图叠旧作韵
弘历（清代）

补图曾写惠山泉，辉映王吴合后先。孰谓斯人亦长逝，空嗟绝后此当前。

花香鸟语春如绘，流水行云静里诠。洗涤尘根泯能所，偷閒题句亦欣然。
松花江放船歌
玄烨（清代）

松花江，江水清，
夜来雨过春涛生，
浪花叠锦绣縠明。
彩帆画鷁随风轻，
箫韶小奏中流鸣，
苍岩翠壁两岸横。
浮云耀日何晶晶？
乘流直下蛟龙惊，
连樯接舰屯江城。
貔貅健甲皆锐精，
旌旄映水翻朱缨，
我来问俗非观兵。
松花江，江水清，
浩浩瀚瀚冲波行，
云霞万里开澄泓。
次韵雪诗
陈造（宋代）

欺梅泻竹透承尘，荧侮东风似妒春。匝地闾阎皆种玉，插空楼观忽镕银。

窗明尚忆耽书夜，身曲谁怜旅食人。亲见飞仙下瑶检，诸公居处与天邻。
绮罗香 护花铃
陈步墀（清代）

园卉千重，阑干六曲，色相和鸾差近。小弄轻圆，忙到一宵声紧。

差生成、缀玉多情，休再道、司香无分。替东风、著力扶持，几番迢递报花信。

蛛丝斜罩屋角，同是芳心挂处，飘残红粉。寥落知音，说甚空中传恨。

恐狂蜂、浪蝶飞来，更燕子、衔将春尽。怅高楼、疑雨孤鸣，梦回须细认。
句 其二
朱敦儒（宋代）

岭外江数百，会此清远峡。
寿枢使
姚镛（宋代）

崧岳重生再及申，望馀两日正青春。熊罴五十年前梦，龟鹤三千岁后身。

故地寂无南牧马，桂枝新有北归人。黄封赐酒堪为寿，愿颂庄周上古椿。
白鹿寺
刘克庄（宋代）

岁晚霜林落叶稠，携家来作鹿门游。
偈言恍似前生说，诗稾犹烦侍者收。
身上征衫抛未得，山中灵药采无由。
十年不独行人老，入定高僧白尽头。
夜闻邻笛
蒲寿宬（宋代）

幽梦初回漏未央，起闻邻笛倍凄凉。
不知何处石崖裂，忽送一凄江水长。
短棹清风怀赤壁，断垣斜月隐山阳。
犹疑吹到梅花落，不见梅花空搅肠。
冬月茹青台子有感
余靖（宋代）

雪霜不到海山隅，随分园蔬助醊餔。
万物无情乘暖长，秦皇何事枉坑儒。
夜景
韦庄（唐代）

满庭松桂雨馀天，宋玉秋声韵蜀弦。
乌兔不知多事世，星辰长似太平年。
谁家一笛吹残暑，何处双砧捣暮烟。
欲把伤心问明月，素娥无语泪娟娟。
止斋即事二首
陈傅良（宋代）

性已耐岑寂，老应忘隐忧。
齐年双白发，尽日一苍头。
竹闭缄门钥，蒲团数漏筹。
未知庭庑下，还有雀罗不。
颂一百则
释重顯（宋代）

劫火光中立问端，衲僧犹滞两重关。
可怜一句随他语，万里区区独往还。
赠张籍
韩愈（唐代）

吾老著读书，馀事不挂眼。有儿虽甚怜，教示不免简。

君来好呼出，踉跄越门限。惧其无所知，见则先愧赧。

昨因有缘事，上马插手版。留君住厅食，使立侍盘盏。

薄暮归见君，迎我笑而莞。指渠相贺言，此是万金产。

吾爱其风骨，粹美无可拣。试将诗义授，如以肉贯丳.

开祛露毫末，自得高蹇嵼。我身蹈丘轲，爵位不早绾。

固宜长有人，文章绍编刬.感荷君子德，恍若乘朽栈。

召令吐所记，解摘了瑟僴.顾视窗壁间，亲戚竞觇矕。

喜气排寒冬，逼耳鸣睍睆。如今更谁恨，便可耕灞浐。
送韦整尉长沙
张祜（唐代）

远远长沙去，怜君利一官。
风帆彭蠡疾，云水洞庭宽。
木客提蔬束，江乌接饭丸。
莫言卑湿地，未必乏新欢。
孤山吊胡烈妇墓 其二
何绛（明代）

身随黄壤心何烈，冢葬青山骨亦香。却恨世间公道少，不将巾帼易冠裳。
秋日古兰花十首 其六
方回（元代）

椒浆桂酒蕙蒸殽，学子人能诵楚骚。惟有籍兰无识者，老夫对尔首频搔。
秋兴
汪莘（宋代）

水边杨柳怯秋风，忆昨杏花相映红。
心地不随时节变，始知天下有英雄。
岁晚
张侃（宋代）

水敛风生壑，云深雪满天。寒光怜袖薄，瑞色向梅妍。

浅酌生春酒，閒赓馈岁篇。吹灯看家信，独步到窗前。
初寒
陆游（宋代）

雨霁林犹滴，泥新路易乾。
萧条山步晚，憔悴客衣单。
小女收鱼笱，童儿放鸭栏。
初寒岂不好，衰病自无欢。
山中寓意
释斯植（宋代）

白发今如许，自吟还自愁。
满山晴叶雨，四壁老恐秋。
看水知心静，观云觉事浮。
数年衰感意，挥泪不能收。
同刘朋山游湖边作
朱南杰（宋代）

谁立西湖造化功，峰分南北境相通。
四时风物弦歌里，两岸人家图画中。
堤柳送迎忘尔汝，棹声来往自西东。
风波便作恩波看，此乐君王与众同。
杂兴十首
刘克庄（宋代）

少喜清谈拙自谋，行年至此复焉求。
归休谁肯争幽谷，贫杀犹堪买沃洲。
笛作曾垂安石泪，扇遮难护彦回羞。
伯阳老去差奸黠，真出函关不少留。
咏浮水石
弘历（清代）

磊磊涧中物，浮浮水上行。能因小制大，遂幻重为轻。

岂是支机遗，犹非变木成。通灵缘得气，至理不须惊。
送素庵监牧口北
博尔都（清代）

分手河桥木叶黄，白沙衰草遍横塘。月明回首人千里，碛冷惊心雁几行。

玉塞云深堆苜蓿，银蹄秋老破风霜。居庸翠涌群峰秀，定有新诗贮锦囊。
雪
方一夔（宋代）

北帝宫中亿万姝，天花散尽满天衢。蓬山宫阙白禽兽，秦地山天银雁凫。

寒耸吟肩呵滴砚，春回醉颊宴开炉。梅花半树南枝早，梦绕孤山访老逋。
踏莎行
李之仪（宋代）

绿遍东山，寒归西渡。分明认得春来处。风轻雨细更愁人，高唐何在空朝暮。

离恨相寻，酒狂无素。柳条又折年时数。一番情味有谁知，断魂还送征帆去。
时斋
释居简（宋代）

易去苦难追，知几勇不疑。梭才起雷泽，鱼已奋天池。

夜冷梅粘雪，秋零桂著枝。风云与人会，先不与人期。
霜叶飞 九日，读君特“断烟离绪”之句，不胜依黯。爰次其韵，寄吾旧游
陈洵（清代）

倦琴孤绪。残蛩外，清游疏似花树。淡妆帘户易销魂，灯暗啼绡雨。

慰寂寞、明珠翠羽。闲情惟有东篱古。怕旧宿芙蓉，冷眼缬、霜波误尽，别来缃素。

无奈探菊逡巡，携壶漫伫。望极高处难赋。故山重问醉经人，日暮玄猿语。

梦不著、新欢寸缕。佳辰长短从来去。向镜中、生涯淡，但忆歌前，笑声多处。
送强甫赴惠安六言十首
刘克庄（宋代）

脑上笔不会插，心头肉其忍剜。
乍可侬无花判，莫教渠有租瘢。
于司录东园
刘敞（宋代）

辟疆园圃厌城闉，闻道池台事事新。自置一樽消永日，别留槃石待幽人。

雨添草色迷三径，风散花香入四邻。亦欲肩舆乘兴去，主人何必旧相亲。
奉陪方从教泛东湖
洪朋（宋代）

可人一宇宙，十顷降魔镜。彼美撰清明，令我赏兹胜。

荷芰相因依，投壶入鱼艇。龙蛇上峥嵘，两浒静相映。

木末隐兰若，风中度钟磬。夏虫语交加，此中有真静。

对此亦何言，妙处心已领。聊复归去来，日入西峰暝。
送徐景道尉武宁二首
黄庭坚（宋代）

李苦少人摘，酒醇无巷深。
当官莫避事，为吏要清心。
葛藟松千尺，寒泉绠百寻。
公朝有汲引，吾子茂徽音。
西河·花最盛
张炎（宋代）

花最盛。西湖曾泛烟艇。闹红深处小秦筝，断桥夜饮。鸳鸯水宿不知寒，如今翻被惊醒。那时事、都倦省。阑干来此闲凭。是谁分得半边机云，恍疑昼锦。想当飞燕皱裙时，舞盘微堕珠粉。软波不翦素练净。碧盈盈、移下秋影。醉里玉书难认。且脱巾露发，飘然乘兴。一叶浮香天风冷。
寄三江王六秀才
袁凯（明代）

沧洲荷屋晚秋时，橘柚青黄满户垂。
安得扁舟趁潮去，醉看江雨散轻丝。
石州慢
胡松年（宋代）

歌阕阳关，肠断短亭，惟有离别。画船送我薰风，瘦马迎人飞雪。平生幽梦，岂知塞北江南，而今真叹河山阔。屈指数分携，早许多时节。
愁绝。雁行点点云垂，木叶霏霏霜滑。正是荒城落日，空山残月。一尊谁念我，苦憔悴天涯，陡觉生华发。赖有紫枢人，共扬鞭丹阙。